Коми Республикаса Юралысь Вячеслав Гайзер пасйис уджсö регионса экономика сöвмöдан министерстволысь, кодi кужис подулавны уджавны заводитысь «ичöт» предпринимательяслы содтöд сьöм сетöмын коланлунсö.

Та йылысь висьталiс Вячеслав Гайзер гражданаöс ас сёрнинаныс примитiгöн, мый талун вöлi «Единая Россия» Ставроссияса кансяма партиялöн Веськöдлысь В.Путинлöн региональнöй общественнöй водзвежöсын.

«Зэв бур, мый миян эм позянлун отсавны йöзлы, кодъяс кöсйöны сöвмöдны ичöт бизнес. Колö аттьöавны экономика сöвмöдан министерствоöс кöч тöлысся сессия дырйи тайö сьöм рöскод дорйöмысь да республикаса Каналан Сöветса депутатъясöс, мый найö видзчысьöмпырысь видлалöны татшöмсяма могъяссö», - пасйис Вячеслав Гайзер.

Ас сёрнинаныс йöзöс примитöм водзвылын Коми Республикаса Юралысь сетiс Мария Аксёновна Абрамовалы, Великöй Отечественнöй войнаса ветеранлöн дöвалы оланiн ньöбöм могысь öтчыд сетана сьöм вылö сертификат. В.Гайзер торйöн пасйис, мый «ветеранъяслы инмысь став юалöмыс сылöн аслас контроль улын».

Гражданаöс ас сёрнинаныс примитiгöн Коми Республикаса Юралысь дорö шыöдчисны кык ас вылö уджалысь, медым налы отсалiсны субсидируйтны бизнес восьтöм вылö рöскод юкöн. Регионын татшöм позянлунсö сетö республикаын уджалысь «2010-2011 вояс вылö ичöт да шöр предпринимательство сöвмöдöм да сылы отсöг сетöм» республиканскöй торъя мога уджтас. Тайö уджтаслöн медшöр могъясысь öти – отсавны олысьяслы, кодъяс кöсйöны котыртны ассьыныс бизнес да кодъясöс пасйöма недыр кад уджтöмалысьясöн.

Кыдзи висьталiс экономика сöвмöдан министр И.Стукалов, кодi тшöтш вöлi гражданаöс ас сёрниöн примитiгöн, кыкнан ас вылö уджалысьыслысь шыöдчöмъяссö видлалöма да ошкöма. 2010 вося вöльгым тöлысь 15 лунöдз на пиысь быдöнлы сетасны 300 сюрс шайта грант. Вячеслав Гайзер тшöктiс министрлы видзöдны, кыдзи сетасны тайö сьöмсö.

Коми Республикаса Юралысь дорö ас сёрнинас сiдзжö шыöдчис Сыктывкарса олысь Елена Малышева. Сiйö участвуйтö «Том семьялы оланiн» уджтасын да Сыктывкарын списокас медводдзаöн сулалö керка стрöитöм могысь субсидия босьтöм вылö. Е.Малышева пасйис, мый локтан воын семьясö вермасны киритны уджтассьыс, сы вöсна мый верöсыслы тырö 35 арöс - медбöръя кад уджтасын участвуйтöм вылö.

«Мыйла та дыра оз сетны сьöмсö», юалiс Вячеслав Гайзер регионса велöдан министр Нелли Струтинскаялысь. Сiйö висьталiс, мый РФ регионъяс сöвмöдан министерство эз на вынсьöд öнi кежлö 4 квартал вылö оланiнлысь арталöм донсö, лöсялана документ кузя нуöдсьöны колана регистрационнöй процедураяс. Республикаса Юралысь тшöктiс регионса сьöм овмöс министр В.Стахановлы «Россияса регионъяс сöвмöдан министерстволысь веськыда юавны да стöчмöдны миян республикалы лыдпасъяс, медым федеральнöй документ примитiгкежлö вöлi нин вöчöма семьялы отсöг сетöм кузя став колана уджсö». Регионса велöдан министерстволы тшöктöма нуöдны семьякöд правовöй юалöмъяс кузя колана консультация.